《鹰窠顶观日出歌》
清代·李富孙

东南泽国横神山，迤逦绵亘无涯垠。鹰窠之顶势萃嵂，但见众涯罗列如儿孙。

秋来木叶脱，崭然露孱颜。狮头岩接九曲径，天风蓬勃难跻攀。

披衣振策凌绝磴。目极巨浸连弯环。惟兹十月逢合朔，黄白同度氐角间。

归墟掣泄晨光动，熹微倒影扶桑暾。哉生一魄但隐见，空中摩荡蛟龙渊。

须臾红霞冲万丈，精光迸出白玉盘。砉然劈开乌与兔，波涛汹涌跳双丸。

银澜沈壁彩，雪浪翻金盆。玉树琪花互掩映，蓬壶瑶阙纷烟煴。

参差岛屿散奇绮，目之所注移神魂。何须访泰岳、蹑崇峦、登日观、窥天门，即此海峤临汤谷，已觉波云灿烂上下相吐吞。

嗟彼祖龙思东渡，射蛟鞭石心烦冤。浮天浩淼不可室，沙中一柱徒空存。

若木枝拂神仙窟，凭高遐瞩称奇观。天鸡三号旦复旦，饱看羲和策驭山之巅。

作者简介：（1764—1843）清浙江嘉兴人，字既汸。嘉庆六年拔贡生。治经学，与伯兄超孙、从弟遇孙有“后三李”之目。尤好读《易》，深斥图谶之说。精通训诂之学。有《易解剩义》、《七经异文释》、《说文辨字正俗》、《鹤征录》、《汉魏六朝墓铭纂例》、《曝书亭词注》、《梅里志》、《校经庼文稿》等。